
LIETUVOS RESPUBLIKOS SOCIALINĖS APSAUGOS IR DARBO MINISTRAS

ĮSAKYMAS
DĖL NEVYRIAUSYBINIŲ ORGANIZACIJŲ INSTITUCINIO STIPRINIMO PROJEKTŲ ATRANKOS 2027–2028 METŲ KONKURSO ORGANIZAVIMO NUOSTATŲ PATVIRTINIMO

Nr. 
Vilnius

Vykdydama Nevyriausybinių organizacijų veiklos stiprinimo 2025–2029 metų veiksmų plano, patvirtinto Lietuvos Respublikos socialinės apsaugos ir darbo ministro 2024 m. birželio 6 d. įsakymu Nr. A1-387 „Dėl Nevyriausybinių organizacijų veiklos stiprinimo 2025–2029 metų veiksmų plano patvirtinimo“, V skyriuje nurodytą 1.1.5 priemonę, atsižvelgdama į 2026 metų nevyriausybinių organizacijų institucinio stiprinimo projektų finansavimo kryptis ir vertinimo kriterijus, patvirtintus Nevyriausybinių organizacijų fondo tarybos 2026 m. rugpjūčio 18 d. protokoliniu sprendimu Nr. VR-1626:
1. Tvirtinu Nevyriausybinių organizacijų institucinio stiprinimo projektų atrankos 2027–2028 metų konkurso organizavimo nuostatus (pridedama).
2. Nustatau, kad 2027 m. sausio 1 d. įsigalioja tokia šiuo įsakymu patvirtintų Nevyriausybinių organizacijų institucinio stiprinimo projektų atrankos 2027–2028 metų konkurso organizavimo nuostatų 2.5 papunkčio redakcija:
„2.5.	Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos asmens su negalia teisių pagrindų įstatyme, Lietuvos Respublikos biudžeto sandaros įstatyme, Lietuvos Respublikos jaunimo politikos pagrindų įstatyme, Lietuvos Respublikos krizių valdymo ir civilinės saugos įstatyme, Lietuvos Respublikos mokesčių administravimo įstatyme, Lietuvos Respublikos mokslo ir studijų įstatyme, Lietuvos Respublikos moterų ir vyrų lygių galimybių įstatyme, Lietuvos Respublikos nevyriausybinių organizacijų plėtros įstatyme, Lietuvos Respublikos savanoriškos veiklos įstatyme, Lietuvos Respublikos smulkaus ir vidutinio verslo plėtros įstatyme, Lietuvos Respublikos statybos įstatyme, Lietuvos Respublikos šeimos stiprinimo įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos viešojo administravimo įstatyme, Lietuvos Respublikos viešųjų ir privačių interesų derinimo įstatyme, Lietuvos Respublikos vyresnio amžiaus žmonių politikos pagrindų įstatyme ir Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos apraše, patvirtintame Lietuvos Respublikos socialinės apsaugos ir darbo ministro 2021 m. spalio 15 d. įsakymu Nr. A1-741 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo patvirtinimo“ (toliau – Aprašas).“

PATVIRTINTA
Lietuvos Respublikos socialinės apsaugos ir darbo ministro 
2026 m.                d. įsakymu Nr. 

NEVYRIAUSYBINIŲ ORGANIZACIJŲ INSTITUCINIO STIPRINIMO PROJEKTŲ ATRANKOS 2027–2028 METŲ KONKURSO ORGANIZAVIMO NUOSTATAI

I SKYRIUS
BENDROSIOS NUOSTATOS

1.	Nevyriausybinių organizacijų institucinio stiprinimo projektų atrankos 2027–2028 metų konkurso organizavimo nuostatai (toliau – Nuostatai) nustato projektų, skirtų Lietuvoje veikiančioms nevyriausybinėms organizacijoms (toliau – NVO) stiprinti, atrankos konkurso (toliau – konkursas) organizavimo bendrąsias nuostatas, finansavimo prioritetus, finansuotinas projektų veiklas, reikalavimus pareiškėjams, projektų vykdytojams, pareiškėjų (projektų vykdytojų, partnerių) įsipareigojimus, projektų įgyvendinimo rodiklius, tinkamas ir netinkamas finansuoti išlaidas, projektų paraiškų (toliau – paraiškos) turinio reikalavimus ir paraiškų teikimo tvarką, paraiškų atitikties formaliesiems kriterijams vertinimo, paraiškų atmetimo tvarką ir pagrindus, paraiškų vertinimo, valstybės biudžeto lėšų skyrimo, konkurso komisijos (toliau – komisija) darbo organizavimo tvarką, valstybės biudžeto lėšų naudojimo sutarčių (toliau – Sutartis) sudarymo, keitimo ir nutraukimo tvarką bei jų turinio reikalavimus, projektų vykdymo, administravimo ir stebėsenos tvarką.
2.	Nuostatuose vartojamos sąvokos:
2.1.	Informacinė sistema – informacinė paraiškų teikimo, vertinimo ir administravimo sistema, veikianti adresu https://sopas1.sppd.lt.
2.2.	Vertintojas – ekspertas ar konkurso komisijos narys, kuris vertina projektų paraiškas, su jomis susijusius dokumentus ir informaciją.
2.3.	Vertintojų grupė – 3 vertintojai (konkurso komisijos narys ir 2 ekspertai), paskirti toms pačioms projektų paraiškoms įvertinti.
2.4. Rezultato rodiklis – projekto įgyvendinimo rodiklis, kuris rodo tiesioginį išmatuojamą pokytį arba produktą, sukurtą projekto vykdytojo pagal pasirinktą nevyriausybinės organizacijos institucinio stiprinimo kryptį, ir kuris pasiekiamas (sukuriamas) įgyvendinus visas suplanuotas projekto veiklas.
2.5.	Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos asmens su negalia teisių pagrindų įstatyme, Lietuvos Respublikos biudžeto sandaros įstatyme, Lietuvos Respublikos jaunimo politikos pagrindų įstatyme, Lietuvos Respublikos krizių valdymo ir civilinės saugos įstatyme, Lietuvos Respublikos mokesčių administravimo įstatyme, Lietuvos Respublikos mokslo ir studijų įstatyme, Lietuvos Respublikos moterų ir vyrų lygių galimybių įstatyme, Lietuvos Respublikos nevyriausybinių organizacijų plėtros įstatyme, Lietuvos Respublikos savanoriškos veiklos įstatyme, Lietuvos Respublikos smulkaus ir vidutinio verslo plėtros įstatyme, Lietuvos Respublikos statybos įstatyme, Lietuvos Respublikos šeimos stiprinimo įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos viešojo administravimo įstatyme, Lietuvos Respublikos viešųjų ir privačių interesų derinimo įstatyme ir Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos apraše, patvirtintame Lietuvos Respublikos socialinės apsaugos ir darbo ministro 2021 m. spalio 15 d. įsakymu Nr. A1-741 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo patvirtinimo“ (toliau – Aprašas).
3.	Nuostatai parengti vadovaujantis Aprašu. Nuostatuose nereglamentuotos procedūros atliekamos Aprašo nustatyta tvarka. Jei Nuostatuose konkurso nuostatos nereglamentuotos, taikomos Lietuvos Respublikos socialinės apsaugos ir darbo ministro 2025 m. gegužės 14 d. įsakymo Nr. A1‑262 „Dėl Nevyriausybinių organizacijų finansavimo iš valstybės biudžeto lėšų, šių lėšų administravimo tvarkos, projektų vertinimo procedūrų, lėšų pervedimo ir atsiskaitymo už gautą finansavimą tvarkos aprašo įgyvendinimo Lietuvos Respublikos socialinės apsaugos ir darbo ministerijoje ir įstaigose, kurių savininko teises ir pareigas ji įgyvendina“ nuostatos, o jei ir šiame įsakyme konkurso nuostatos nereglamentuotos, taikomos Aprašo nuostatos.
4.	Konkursą organizuoja Lietuvos Respublikos socialinės apsaugos ir darbo ministerija (toliau – Ministerija), vykdanti Apraše ir Nuostatuose jai nustatytas funkcijas, pagal 2026 metų nevyriausybinių organizacijų institucinio stiprinimo projektų finansavimo kryptis ir vertinimo kriterijus, patvirtintus Nevyriausybinių organizacijų fondo tarybos 2026 m. rugpjūčio 18 d. protokoliniu sprendimu Nr. VR-1626.
5.	Projektų atranką ir administravimą užtikrina Europos socialinio fondo agentūra (toliau – ESFA), vykdanti Apraše ir Nuostatuose jai nustatytas funkcijas.
6.	Sprendimą dėl projektų finansavimo priima Ministerijos kancleris.
7.	Konkurso tikslas – stiprinti NVO sektorių, finansuojant konkurso būdu atrinktus NVO institucinio stiprinimo projektus:
7.1. mažos apimties NVO institucinio stiprinimo projektus (toliau – A projektai);
7.2. didelės apimties NVO institucinio stiprinimo projektus (toliau – B projektai).
8.	Siektinas konkurso rezultatas – atrinkti ir finansuoti A ir B projektai, kurie skirti pareiškėjo ir (ar) projekto partnerių (toliau – partneris) arba pareiškėjo ir jo narių (jei paraišką teikia skėtinė NVO) instituciniams gebėjimams stiprinti viena iš šių institucinio stiprinimo krypčių:
8.1.	didinti NVO finansinį tvarumą ir (ar) skaidrumą;
8.2.	skatinti NVO teikiamų viešųjų ir (ar) socialinio verslo paslaugų plėtrą (įskaitant paslaugų kokybės gerinimą);
8.3.	vykdyti strateginę NVO plėtrą;
8.4.	vykdyti kokybiškos savanoriškos veiklos plėtrą;
8.5.	didinti NVO darbo efektyvumą;
8.6.	stiprinti NVO pasiregimą veikti krizinių situacijų ir (ar) mobilizacijos atveju.
9.	Pareiškėjas – NVO, atitinkanti Nuostatų 19 punkte nustatytus reikalavimus.
10.	Komisijos funkcijas atlieka NVO fondo taryba.

II SKYRIUS
PROJEKTŲ ĮGYVENDINIMO LAIKOTARPIS, PROJEKTŲ VEIKLŲ VYKDYMO TERITORIJA, KONKURSUI NUMATYTA SKIRTI VALSTYBĖS BIUDŽETO LĖŠŲ SUMA

11.	Projektų įgyvendinimo laikotarpiai:
11.1. įgyvendinant A projektus – nuo 2027 m. sausio 1 d. iki Sutartyje nurodytos dienos, bet ne vėliau kaip iki 2027 m. gruodžio 31 d.; 
11.2. įgyvendinant B projektus – nuo 2027 m. sausio 1 d. iki Sutartyje nurodytos dienos, bet ne vėliau kaip iki 2027 m. gruodžio 31 d., pratęsus finansavimą 2028 m., – nuo 2028 m. sausio 1 d. iki Sutartyje nurodytos dienos, bet ne vėliau kaip iki 2028 m. gruodžio 31 d.
12.	Projektų veiklų vykdymo teritorija – Lietuvos Respublika (išskyrus NVO tarptautinį bendradarbiavimą, tarptautinių ryšių skatinimą ir tarptautinės veiklos organizavimą).
13.	Konkursui numatyta skirti valstybės biudžeto lėšų suma nurodyta Nevyriausybinių organizacijų veiklos stiprinimo 2025–2029 metų veiksmų plano, patvirtinto Lietuvos Respublikos socialinės apsaugos ir darbo ministro 2024 m. birželio 6 d. įsakymu Nr. A1-387 „Dėl Nevyriausybinių organizacijų veiklos stiprinimo 2025–2029 metų veiksmų plano patvirtinimo“, V skyriaus 1.1.5 papunktyje: 2027 m. A projektams numatyta skirti valstybės biudžeto lėšų suma – 800 000 (aštuoni šimtai tūkstančių) eurų, B projektams – 400 000 (keturi šimtai tūkstančių) eurų, 2028 m. B projektams numatyta skirti valstybės biudžeto lėšų suma – 400 000 (keturi šimtai tūkstančių) eurų:
13.1.	didžiausia 1 projektui galima skirti valstybės biudžeto lėšų suma metams:
13.1.1.	50 000 (penkiasdešimt tūkstančių) eurų, jei projektas vykdomas be partnerio (-ų) (t. y. stiprinami 1 NVO instituciniai gebėjimai);
13.1.2.	60 000 (šešiasdešimt tūkstančių) eurų, jei projektas vykdomas su partneriu (-iais) (t. y. stiprinami mažiausiai 2 NVO instituciniai gebėjimai);
13.2.	mažiausia 1 projektui galima skirti valstybės biudžeto lėšų suma metams – 10 000 (dešimt tūkstančių) eurų.
14. Jeigu pareiškėjas projektui įgyvendinti metams prašo daugiau kaip 30 000 (trisdešimt tūkstančių) eurų valstybės biudžeto lėšų, pareiškėjo 2025 m. gautos pajamos, neįskaitant finansavimo, gauto iš NVO fondo lėšomis finansuojamų NVO institucinio stiprinimo projektų, privalo būti ne mažesnės kaip 60 000 (šešiasdešimt tūkstančių) eurų. 
15. Konkurso lėšomis gali būti finansuojamos tik Nuostatų 17 punkte nurodytos veiklos.

III SKYRIUS
FINANSAVIMO PRIORITETAI IR VEIKLOS, KURIOMS SKIRIAMA VALSTYBĖS BIUDŽETO LĖŠŲ

16.	Finansavimo prioritetai (už atitiktį finansavimo prioritetams, vertinant paraiškas, skiriama papildomų balų) teikiami pareiškėjams:
16.1.	kurie yra skėtinės NVO nariai;
16.2.	kurie yra paskelbę 2023, 2024 ir (arba) 2025 m. išorinio audito audituotą metinį finansinių ataskaitų rinkinį su auditoriaus išvada;
16.3.	kurių buveinė yra Vidurio ir vakarų Lietuvos regione, kaip tai suprantama pagal Lietuvos Respublikos Vyriausybės 2016 m. sausio 6 d. nutarimą Nr. 5 „Dėl Sostinės regiono ir Vidurio ir vakarų Lietuvos regiono sudarymo“.
17.	Veiklos, kurioms skiriama valstybės biudžeto lėšų:
17.1.	NVO darbuotojų, savanorių ir (ar) narių kompetencijų ir (ar) įgūdžių tobulinimas;
17.2.	NVO veiklos organizavimo strategijų ir (ar) sistemų kūrimas ir (ar) tobulinimas, NVO kuriamo poveikio matavimas;
17.3.	NVO veiklos viešinimas;
17.4.	savanoriškos veiklos organizavimas ir (ar) plėtra;
17.5.	NVO, verslo subjektų (pvz., įmonių) ir (ar) mokslo ir studijų institucijų bendradarbiavimo mechanizmų kūrimas ir stiprinimas;
17.6.	NVO tarptautinio bendradarbiavimo, tarptautinių ryšių skatinimas ir tarptautinės veiklos organizavimas (įskaitant NVO narių, visuomenės grupių interesų atstovavimą tarptautiniu mastu);
17.7.	NVO teikiamų viešųjų paslaugų ir (ar) vykdomų veiklų kokybės gerinimas ir (ar) plėtra;
17.8.	iniciatyvų, skirtų NVO finansiniam skaidrumui ir (ar) tvarumui užtikrinti, įgyvendinimas; 
17.9.	NVO vykdomų socialinio verslo veiklų organizavimas ir (ar) plėtra;
17.10.	NVO ir valstybės (ar savivaldybių) institucijų ir (ar) įstaigų bendradarbiavimo mechanizmų kūrimas ir (ar) pasiūlymų dėl viešosios politikos teikimas kompetentingoms valstybės (ar savivaldybių) institucijoms ir (ar) įstaigoms.
18.	Projektų veiklų turinys privalo atitikti visas šias sąlygas: 
18.1.	projektų tikslas privalo atitikti Nuostatų 7 punkte nurodytą konkurso tikslą;
18.2.	pareiškėjai, projektų vykdytojai paraiškoje privalo pasirinkti 1 Nuostatų 8 punkte nurodytą institucinio stiprinimo kryptį ir, įgyvendindami projektą, vykdyti pasirinktinai bent 1 veiklą, nurodytą Nuostatų 17 punkte.

IV SKYRIUS
REIKALAVIMAI PAREIŠKĖJAMS, PROJEKTŲ VYKDYTOJAMS IR PARTNERIAMS 

19.	Pareiškėjai turi atitikti šiuos reikalavimus: 
19.1.	pareiškėjas yra Lietuvos Respublikoje registruota NVO, atitinkanti Nevyriausybinių organizacijų plėtros įstatymo 2 straipsnio 3 dalyje nustatytą NVO sąvoką;
19.2. pareiškėjas yra įsteigtas ne vėliau nei likus 12 mėnesių iki Nuostatų patvirtinimo dienos;
19.3. A projekto pareiškėjas nėra pateikęs paraiškos dalyvauti B projekte;
19.4. B projekto pareiškėjas nėra pateikęs paraiškos dalyvauti A projekte;
19.5. B projekto pareiškėjas nėra gavęs finansavimo Nacionalinių nevyriausybinių organizacijų institucinio stiprinimo projektų atrankos 2025–2026 metų konkurse, kuris organizuotas vadovaujantis Nacionalinių nevyriausybinių organizacijų institucinio stiprinimo projektų atrankos 2025–2026 metų konkurso organizavimo nuostatais, patvirtintais Lietuvos Respublikos socialinės apsaugos ir darbo ministro 2024 m. birželio 13 d. įsakymu Nr. A1-404 „Dėl Nacionalinių nevyriausybinių organizacijų institucinio stiprinimo projektų atrankos 2025–2026 metų konkurso organizavimo nuostatų patvirtinimo“, arba Skėtinių nacionalinių nevyriausybinių organizacijų institucinio stiprinimo projektų atrankos 2025–2026 metų konkurse, kuris organizuotas vadovaujantis Skėtinių nacionalinių nevyriausybinių organizacijų institucinio stiprinimo projektų atrankos 2025–2026 metų konkurso organizavimo nuostatais, patvirtintais Lietuvos Respublikos socialinės apsaugos ir darbo ministro 2024 m. rugsėjo 20 d. įsakymu Nr. A1-627 „Dėl Skėtinių nacionalinių nevyriausybinių organizacijų institucinio stiprinimo projektų atrankos 2025–2026 metų konkurso organizavimo nuostatų patvirtinimo“;
19.6.	reikalavimus, nurodytus Aprašo 6–7 punktuose ir Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“ (toliau – Metodika), 1984 punkte.
20.	Projektų vykdytojai projektų įgyvendinimo laikotarpiu turi atitikti reikalavimus, nurodytus Nuostatų 19 punkte.
21.	Partneris (-iai) turi atitikti šiuos reikalavimus:
21.1.	partneris yra Lietuvos Respublikoje registruota NVO, atitinkanti Nevyriausybinių organizacijų plėtros įstatymo 2 straipsnio 3 dalyje nustatytą NVO sąvoką;
21.2.	partneris su pareiškėju iki paraiškos pateikimo dienos yra sudaręs sutartį dėl bendradarbiavimo vykdant projekto veiklas arba jų dalį;
21.3.	partneris nėra konkurse dalyvaujantis pareiškėjas arba kito (kitų) konkurse dalyvaujančio (-ių) pareiškėjo (-ų) partneris;
21.4.	partneriui negali būti numatyta ir (ar) pervesta mažiau nei 10 procentų ir daugiau nei 40 procentų projektui įgyvendinti skirtų valstybės biudžeto lėšų;
21.5.	reikalavimus, nurodytus Aprašo 6–7 punktuose bei Metodikos 1984 punkte.

V SKYRIUS
PAREIŠKĖJŲ, PROJEKTŲ VYKDYTOJŲ IR PARTNERIŲ ĮSIPAREIGOJIMAI, ESMINIAI RODIKLIAI IR (AR) PROJEKTŲ ĮGYVENDINIMO RODIKLIAI

22.	Pareiškėjai, projektų vykdytojai ir partneriai prisiima Aprašo 11 punkte išvardytus privalomus pareiškėjų, projektų vykdytojų ir partnerių įsipareigojimus.
23. Skyrus valstybės biudžeto lėšų, pareiškėjas, projekto vykdytojas įsipareigoja: 
23.1. iki Sutartyje nurodytos dienos, bet ne vėliau kaip iki 2027 m. gruodžio 31 d. (jei įgyvendinamas A arba B projektas) ir ne vėliau kaip iki 2028 m. gruodžio 31 d. (jei, pratęsus finansavimą, įgyvendinamas B projektas) pasiekti esminius su kiekviena pasirinkta vykdyti veikla siejamus rodiklius, kurių nepasiekus taikomos Nuostatų 75 punkte nustatytos sankcijos:
23.1.1.	pasirinkus vykdyti Nuostatų 17.1 papunktyje nurodytą veiklą – per metus įvykdyta ne mažiau nei 1 NVO darbuotojų, savanorių ir (ar) narių kompetencijų ir (ar) įgūdžių tobulinimo veikla (pavyzdžiui, organizuoti mokymai, seminarai, dirbtuvės, parengta mokymo programa ar modulis, parengta metodinė priemonė);
23.1.2.	pasirinkus vykdyti Nuostatų 17.2 papunktyje nurodytą veiklą – per metus sukurta arba patobulinta ne mažiau nei 1 NVO veiklos organizavimo strategija ir (ar) sistema (pavyzdžiui, parengtų ir (ar) atnaujintų strateginių dokumentų (strategijų, planų, tvarkos aprašų) skaičius, sukurtų ir (ar) įdiegtų organizacijos veiklų valdymo ar planavimo sistemų (pvz., informacinių technologijų sprendimų) skaičius, sukurtų naujų veiklos organizavimo šablonų, procesų aprašų skaičius);
23.1.3.	pasirinkus vykdyti Nuostatų 17.3 papunktyje nurodytą veiklą – per metus įvykdyta ne mažiau nei 1 NVO veiklos viešinimo veikla (parengtas komunikacijos planas ar strategija, įgyvendinta viešinimo kampanija, sukurta komunikacijos priemonė (pvz., vaizdo įrašas, straipsnis, plakatas, viešinimo atributika su logotipu), atnaujinta ar sukurta interneto svetainė ar socialinių tinklų turinys);
23.1.4.	pasirinkus vykdyti Nuostatų 17.4 papunktyje nurodytą veiklą – per metus įvykdyta ir (ar) suorganizuota, ir (ar) išplėtota ne mažiau nei 1 savanoriška veikla (pavyzdžiui, parengtų savanorių pritraukimo ar įtraukimo į organizacijos veiklas planų skaičius, sukurtų ar patobulintų savanorių koordinavimo priemonių skaičius);
23.1.5.	pasirinkus vykdyti Nuostatų 17.5 papunktyje nurodytą veiklą – per metus įvykdyta ne mažiau nei 1 bendra veikla su bent 1 verslo subjektu (pvz., įmone) ir (ar) mokslo ir studijų institucija (pavyzdžiui, sudarytas bendradarbiavimo susitarimas, įvykdyta bendra veikla, sukurtas partnerystės modelis ar parengtas bendradarbiavimo tvarkos aprašas);
23.1.6.	pasirinkus vykdyti Nuostatų 17.6 papunktyje nurodytą veiklą – per metus įvykdyta ne mažiau nei 1 bendra veikla su bent 1 tarptautine arba užsienio valstybėje veikiančia NVO (pavyzdžiui, tarptautinių renginių ar tinklų, kuriuose dalyvauta ir (ar) į kuriuos įsitraukta, skaičius, parengtų ar įgyvendintų tarptautinių projektų skaičius, užmegztų naujų tarptautinių partnerysčių skaičius);
23.1.7.	pasirinkus vykdyti Nuostatų 17.7 papunktyje nurodytą veiklą – per metus pagerinta ne mažiau nei 1 jau teikiamos viešosios paslaugos arba jau vykdomos veiklos kokybė ir (ar) įvykdyta jos plėtra, ir (ar) pradėta teikti ne mažiau nei 1 nauja viešoji paslauga, ir (ar) pradėta vykdyti bent 1 nauja veikla (pavyzdžiui, sukurtų ar atnaujintų paslaugų teikimo metodikų skaičius, sukurtų naujų paslaugų modelių skaičius, sukurtų ir (ar) pradėtų naudoti vidinės paslaugų kokybės stebėsenos įrankių skaičius);
23.1.8.	pasirinkus vykdyti Nuostatų 17.8 papunktyje nurodytą veiklą – per metus įvykdyta ne mažiau nei 1 NVO finansinio skaidrumo ir (ar) tvarumo užtikrinimo veikla (pavyzdžiui, parengtų finansinio valdymo ar skaidrumo taisyklių, viešinimo tvarkos aprašų skaičius, sukurtų lėšų diversifikavimo planų skaičius, įdiegtų finansinių stebėsenos ar planavimo įrankių skaičius);
23.1.9.	pasirinkus vykdyti Nuostatų 17.9 papunktyje nurodytą veiklą – per metus patobulinta ne mažiau nei 1 jau vykdoma socialinio verslo veikla ir (ar) įvykdyta jos plėtra, ir (ar) pradėta vykdyti ne mažiau nei 1 nauja socialinio verslo veikla (pavyzdžiui, sukurtų ar patobulintų socialinio verslo modelių skaičius, parengtų socialinio verslo planų skaičius, įvykdytų bandomųjų socialinio verslo veiklų skaičius);
23.1.10.	pasirinkus vykdyti Nuostatų 17.10 papunktyje nurodytą veiklą – per metus parengtas ir pateiktas ne mažiau nei 1 pasiūlymas ir (ar) suorganizuota bent 1 veikla, susijusi su pasiūlymų ir (ar) rekomendacijų dėl viešosios politikos rengimu ir (ar) įgyvendinimu (pavyzdžiui, parengtų pasiūlymų ir (ar) rekomendacijų dėl viešosios politikos skaičius, įvykusių konsultacijų ir (ar) susitikimų su institucijomis skaičius, sukurtų bendradarbiavimo mechanizmų, platformų ar parengtų tvarkos aprašų skaičius);
23.2. 	pasiekti konkrečius paties pareiškėjo, projekto vykdytojo pasirinktus su konkretaus projekto turiniu ir pasirinkta NVO institucinio stiprinimo kryptimi siejamus rezultato rodiklius (paraiškoje nurodomos pasirinktų siekiamų projekto rezultato rodiklių reikšmės paraiškos teikimo metu ir rodiklių reikšmės, kurias A projekto pareiškėjas planuoja pasiekti iki 2027 m. gruodžio 31 d., o B projekto pareiškėjas – iki 2028 m. gruodžio 31 d.) arba Nuostatų 74.5 papunktyje nustatyta tvarka nurodyti rodiklių nepasiekimo, jei jie (kol kas) nebuvo pasiekti, priežastis. Su pasirinkta NVO institucinio stiprinimo kryptimi siejamų rezultato rodiklių pavyzdžiai pateikti Nuostatų priede.

VI SKYRIUS
TINKAMOS IR NETINKAMOS FINANSUOTI PROJEKTŲ VYKDYMO IŠLAIDOS

24.	Išlaidos laikomos tinkamomis finansuoti, jei įgyvendinant A ir B projektus jos patirtos ir apmokėtos nuo 2027 m. sausio 1 d. iki 2027 m. gruodžio 31 d., o įgyvendinant B projektus, pratęsus jų finansavimą 2028 m., – nuo 2028 m. sausio 1 d. iki 2028 m. gruodžio 31 d. Projektams įgyvendinti skirtos valstybės biudžeto lėšos negali būti perkeliamos į kitus biudžetinius metus. Tinkamos finansuoti išlaidos turi būti pagrįstos išlaidų apmokėjimą pagrindžiančiais finansinės apskaitos dokumentais (sąskaitomis faktūromis, kasos čekiais, banko sąskaitų išrašais ir pan.) ir projektų veiklų įvykdymą patvirtinančiais dokumentais arba jų kopijomis (mokymų ar renginių dalyvių sąrašai, renginių grįžtamojo ryšio apklausos ir pan.). Projektų vykdytojai paslaugas ir (ar) prekes projektams įgyvendinti turi įsigyti ne didesnėmis nei rinkos kainomis, laikydamiesi racionalaus valstybės biudžeto lėšų naudojimo principo. Savanoriškos veiklos organizavimo išlaidos kompensuojamos Savanoriškos veiklos įstatymo ir Savanoriškos veiklos išlaidų kompensavimo sąlygų, dienpinigių dydžių ir dienpinigių skyrimo ir išlaidų kompensavimo tvarkos aprašo, patvirtinto Lietuvos Respublikos Vyriausybės 2024 m. kovo 27 d. nutarimu Nr. 216 „Dėl Lietuvos Respublikos savanoriškos veiklos įstatymo įgyvendinimo“, nustatyta tvarka.
25.	Tinkamos finansuoti išlaidos: 
25.1.	projekto administravimo išlaidos (ne daugiau kaip 25 procentų projektui įgyvendinti iš Ministerijos prašomos ir skirtos valstybės biudžeto lėšų sumos). Visos planuojamos patirti projekto administravimo išlaidos nurodomos paraiškos sąmatoje, o teikiant ketvirtines ataskaitas nurodoma tik faktiškai patirtų projekto administravimo išlaidų suma:
25.1.1.	projekto vadovo ir (ar) asmens, tvarkančio finansinę apskaitą, darbo užmokesčio, įskaitant valstybinio socialinio draudimo įmokas (jei projekto vadovas ir (ar) asmuo, tvarkantis finansinę apskaitą, įdarbinamas pareiškėjo, projekto vykdytojo organizacijoje pagal darbo sutartį), išlaidos;
25.1.2.	finansinės apskaitos paslaugų (jei paslauga perkama iš finansinės apskaitos paslaugas teikiančios įmonės (įstaigos) ar finansinės apskaitos paslaugas savarankiškai teikiančio asmens ir jei asmuo, tvarkantis finansinę apskaitą, neįdarbinamas pareiškėjo, projekto vykdytojo organizacijoje pagal darbo sutartį) įsigijimo išlaidos;
25.1.3. prekių ir paslaugų, susijusių su projekto administravimu, įsigijimo išlaidos:
25.1.3.1. ryšio paslaugų (interneto, fiksuotojo ir (ar) mobiliojo ryšio, pašto) įsigijimo išlaidos;
25.1.3.2. materialiojo ir nematerialiojo turto (pvz., organizacinės technikos, patalpų organizacijos biurui ar renginiams) nuomos išlaidos;
25.1.3.3. organizacijos biuro ar projektui įgyvendinti naudojamų patalpų komunalinių paslaugų (šildymo, elektros energijos tiekimo, vandentiekio, nuotekų šalinimo) išlaidos;
25.1.3.4. transporto išlaikymo (degalai, transporto priemonės nuoma be vairuotojo, transporto priemonės stovėjimas) ir transporto paslaugų (autobuso ar kito viešojo transporto ekonominės klasės bilietai, transporto priemonės nuoma su vairuotoju) įsigijimo išlaidos, būtinos administruojant projekto veiklas;
25.1.3.5. kitų netiesiogiai su projektu susijusių, pagrįstų ir būtinų projektui įgyvendinti paslaugų (pvz., mokesčiai už banko ar kitos kredito ar mokėjimo paslaugas teikiančios įstaigos paslaugas, atstovavimo tarptautinėse organizacijose mokesčiai, išorės audito paslaugos, projekto viešinimo paslaugos) įsigijimo išlaidos;
25.1.3.6. projektui administruoti reikalingų prekių, priemonių ir (ar) inventoriaus (kanceliarinių, ūkio prekių) įsigijimo išlaidos;
25.2.	projekto veiklų vykdymo išlaidos (paraiškos sąmatos dalyje „Išlaidų pavadinimas“ turi būti nurodyta, su kuria veikla jos susijusios):
25.2.1.	asmenų, vykdančių ir (ar) organizuojančių projekto veiklas, darbo užmokesčio, įskaitant valstybinio socialinio draudimo įmokas (jei jie įdarbinami projekto vykdytojo ir (ar) partnerio (-ių) organizacijoje pagal darbo sutartį), išlaidos;
25.2.2.	prekių ir paslaugų, tiesiogiai susijusių su projekto veiklomis ir būtinų projektui įgyvendinti, įsigijimo išlaidos:
25.2.2.1.	komandiruočių išlaidos (pvz., kelionių bilietai, apgyvendinimas, dienpinigiai) (taikoma tik projekto vykdytojo ir (ar) partnerio (-ių) organizacijos (-ų) darbuotojams, dirbantiems pagal darbo sutartį), būtinos projektui įgyvendinti;
25.2.2.2.	išlaidos kvalifikacijai tobulinti (projekto vykdytojo darbuotojų ar narių, taip pat savanorių mokymams, seminarams, skirtiems kvalifikacijai tobulinti, organizuoti ar juose dalyvauti);
25.2.2.3. išlaidos projektui įgyvendinti reikalingoms ekspertų ir (ar) konsultantų (pvz., tyrėjų, lektorių, teisininkų, konsultantų, veiklų vykdytojų) paslaugoms, tiesiogiai susijusioms su veikla, vykdoma įgyvendinant projektą, įsigyti (pagal sudarytas paslaugų teikimo sutartis);
25.2.2.4. 	kitų tiesiogiai su projektu susijusių, pagrįstų ir būtinų projektui įgyvendinti paslaugų (pvz., maitinimo paslaugų (pietūs kavinėje, maitinimas valgykloje), apgyvendinimo paslaugų ir išvykų, būtinų vykdant projekto veiklas (kitų asmenų, nei nurodyta Nuostatų 25.2.2.3 papunktyje (įskaitant savanorius)), organizacijos veiklos viešinimo paslaugų (straipsnių, televizijos laidų, vaizdo klipų, reklaminių skydelių leidybos ir publikavimo)) įsigijimo išlaidos;
25.2.2.5. projektui įgyvendinti reikalingų prekių, priemonių ir (ar) inventoriaus (kanceliarinių, ūkio prekių, taip pat maisto produktų) įsigijimo išlaidos;
25.2.2.6. išlaidos materialiajam turtui (pvz., kompiuterinei įrangai) įsigyti, ne didesnės nei nurodytos 12-ajame viešojo sektoriaus apskaitos ir finansinės atskaitomybės standarte „Ilgalaikis materialusis turtas“, patvirtintame Lietuvos Respublikos finansų ministro 2008 m. gegužės 8 d. įsakymu Nr. 1K-174 „Dėl viešojo sektoriaus apskaitos ir finansinės atskaitomybės 12-ojo standarto patvirtinimo“ (toliau – Standartas) (bendra įsigyjamo turto vertė gali būti ir didesnė nei Standarte nustatyta ilgalaikio materialiojo turto įsigijimo išlaidų suma, tačiau išlaidomis, tinkamomis finansuoti projekto lėšomis, laikoma ne didesnė nei Standarte nurodyta minimali ilgalaikio materialiojo turto vertė).
26.	Darbo užmokesčio išlaidos, įskaitant socialinio draudimo įmokas ir kitas teisės aktuose nustatytas su darbo užmokesčiu susijusias išlaidas, nurodytas Nuostatų 25.2.1 papunktyje, iš viso gali sudaryti iki 50 procentų projektui įgyvendinti skirtų valstybės biudžeto lėšų.
27.	Valstybės biudžeto lėšos negali būti naudojamos:
27.1.	ilgalaikiam materialiajam turtui, kaip jis apibrėžtas Standarte, įsigyti; 
27.2.	išlaidoms projekto vykdytojo ir (ar) partnerio (-ių) skoloms, nesusijusioms su finansuojamo projekto įgyvendinimu, padengti ar investiciniams projektams finansuoti;
27.3.	transporto priemonių techninės apžiūros, draudimo, remonto, eksploatacinėms išlaidoms (išskyrus išlaidas degalams) padengti;
27.4.	statinių ir (arba) pastatų, patalpų statybos, rekonstrukcijos, kapitalinio ir einamojo remonto, statinių priežiūros ir (ar) aplinkos priežiūros ir (ar) tvarkymo išlaidoms padengti;
27.5.	išlaidoms, susijusioms su paraiškos rengimo veikla, vykdyta iki pateikiant paraišką konkursui, taip pat išlaidoms, patirtoms ir apmokėtoms iki 2027 m. sausio 1 d. imtinai ir po 2027 m. gruodžio 31 d., o pratęsus B projekto finansavimą 2028 m. – po 2028 m. gruodžio 31 d., padengti;
27.6.	išlaidoms patalpų, nuosavybės teise priklausančių projekto vykdytojui ir (ar) partneriui (‑iams), nuomai projekto veiklai vykdyti padengti;
27.7.	išperkamosios nuomos išlaidoms padengti;
27.8.	pridėtinės vertės mokesčiui (toliau – PVM), kurį pagal Lietuvos Respublikos teisės aktus, reglamentuojančius PVM, galima įtraukti į PVM atskaitą, net jeigu jis į atskaitą įtrauktas nebuvo, bei PVM, kurį sumokėjo užsienio apmokestinamasis asmuo (kaip jis apibrėžtas Lietuvos Respublikos pridėtinės vertės mokesčio įstatyme), sumokėti;
27.9. paslaugoms, teikiamoms pagal civilinę (paslaugų) sutartį, įsigyti iš NVO vadovo, dalininko ar jos darbuotojų;
27.10.	kitoms tiesiogiai su projekto įgyvendinimu nesusijusioms išlaidoms (pvz., biuro išlaikymo ar komunalinių paslaugų, kurios nėra tiesiogiai susijusios su projekto veiklomis, įsigijimo išlaidoms) padengti.

VII SKYRIUS
PARAIŠKŲ TURINIO REIKALAVIMAI IR PARAIŠKŲ TEIKIMAS 

28.	Paraiška turi būti užpildyta kompiuteriu lietuvių kalba pagal Nuostatuose nurodytą informaciją, privalomą pateikti pildant paraiškos formą per informacinę sistemą, pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu, kvalifikuotu elektroniniu parašu.
29.	Paraiškoje pateikiama Aprašo 19 punkte nurodyta informacija apie pareiškėją ir partnerį (-ius) .
30.	Pareiškėjas kartu su paraiška privalo pateikti Aprašo 20 punkte bei šiame punkte nurodytų lietuvių kalba surašytų dokumentų (arba jų vertimų, patvirtintų vertėjo arba pareiškėjo vadovo ar jo įgalioto asmens, kaip numatyta Aprašo 16 punkte) skaitmenines kopijas ar elektroninius dokumentus, pasirašytus kvalifikuotu elektroniniu parašu:
30.1.	dokumentų (komercinių pasiūlymų, sutarčių ar sąskaitų), pagrindžiančių prekei ar paslaugai įsigyti prašomą skirti valstybės biudžeto lėšų sumą;
30.2.	pareiškėjo narystę skėtinėje NVO pagrindžiančių dokumentų: skėtinės NVO 2025–2026 m. visuotino narių susirinkimo protokolo, iš kurio būtų matyti, kad pareiškėjas yra skėtinės NVO narys, arba atitinkamų metų skėtinės NVO metinės veiklos ataskaitos, jei joje nurodyti nariai (taikoma, jei pareiškėjas pretenduoja atitikti Nuostatų 16.1 papunktyje nurodytą finansavimo prioritetą).
31.	Paraiškų turinio ir jų teikimo reikalavimai nustatyti Aprašo IV skyriuje. 

VIII SKYRIUS
PARAIŠKŲ ATITIKTIES FORMALIESIEMS KRITERIJAMS VERTINIMAS, JŲ ATMETIMO TVARKA IR PAGRINDAI

32. Paraiškų atitiktis formaliesiems kriterijams vertinama, paraiškos, neatitinkančios formaliųjų kriterijų, atmetamos Aprašo V skyriuje nustatyta tvarka ir pagrindais.

IX SKYRIUS
PARAIŠKŲ VERTINIMAS

PIRMASIS SKIRSNIS
BENDRIEJI PARAIŠKŲ VERTINIMO PRINCIPAI 

33. Paraiškas vertina vertintojų grupė ir ESFA.
34. ESFA vertintojus, atsižvelgdama į jų nurodytą užimtumą ir galimybę dalyvauti posėdžiuose (nurodomas vertintojo vardas, pavardė ir galimybė dalyvauti posėdyje nurodytu laiku), paskiria į vertintojų grupes. 1 paraišką vertina 1 vertintojų grupė, išskyrus Nuostatų 56 punkte numatytus atvejus, kai paraiškoms vertinti paskiriami papildomi vertintojai.
35. Kiekvienoje vertintojų grupėje paskiriamas vertintojų grupės vadovas, atsakingas už vertintojų grupės vertinimo rezultatų apibendrinimą. Vertintojų grupės vadovas paskiria ESFA atstovą vertintojų grupės posėdžio sekretoriumi.
36. Vertintojų grupė:
36.1. pirmiausia, pažymėdama „taip“ arba „ne“, įvertina projektų atitiktį Aprašo 13 punkte ir Nuostatų 18 punkte nurodytoms sąlygoms. Bent 1 Aprašo 13 punkte nurodytą sąlygą atitinkantys ir (ar) bent 1 iš Nuostatų 18 punkte nurodytų privalomų sąlygų neatitinkantys projektai toliau nevertinami. Vertinama visa paraiškose pateikta, pristatymų metu pristatyta ir kita su pareiškėjais susijusi viešai prieinama informacija;
36.2. pagal Nuostatų 38 punkte išvardytus vertinimo kriterijus vertina pateiktų paraiškų turinį ir paraiškų pristatymų vertintojų grupei metu pateiktą informaciją (išskyrus Nuostatų 44.1–44.2 papunkčiuose ir 45 punkte nurodytus atvejus, kai vertinamas tik paraiškų turinys), skirdama bendrą vertinimo balą;
36.3. vertintojų grupės nario ir apibendrintose paraiškų vertinimo anketose pateikia vertinimo argumentus pagal paraiškų vertinimo kriterijus, nurodytus Nuostatų 38 punkte. Vertintojų grupės nariai vertina paraišką ir skiria jai nuo 0 (nulio) iki 100 (šimto) balų pagal šią vertinimo skalę:
36.3.1. 95–100 (puikiai): paraiška puiki, išskirtinė, visiškai atitinka konkurso tikslą;
36.3.2. 85–94 (labai gerai): paraiška labai gera, tinkamai suformuluota, atitinka konkurso tikslą, trūkumų nenustatyta;
36.3.3. 75–84 (gerai): paraiška gera, atitinka konkurso tikslą, nustatyti trūkumai neesminiai ir neturi įtakos paraiškos kokybei;
36.3.4. 65–74 (vidutiniškai): paraiška vidutiniška, didžioji jos dalis atitinka konkurso tikslą, bet yra neesminių klaidų ir (ar) trūkumų;
36.3.5. 55–64 (patenkinamai): paraiška patenkinama, iš dalies atitinka konkurso tikslą, yra klaidų ir trūkumų;
36.3.6. 45–54 (silpnai): paraiška silpna, menkai atitinka konkurso tikslą, klaidos ir trūkumai esminiai;
36.3.7. 1–44 (nepatenkinamai): paraiška prasta, netinkamai suformuluota, itin menkai atitinka konkurso tikslą, klaidos ir trūkumai esminiai;
36.3.8. 0 (nepriimtina): paraiška neatitinka konkurso tikslo ir (arba) numatomos vykdyti veiklos neatitinka Nuostatų 17 punkte nurodytų veiklų, ir (arba) siekiami projekto esminiai rodikliai neatitinka pasirinktų veiklų ir (ar) konkurso tikslo, ir (arba) projekto veiklų turinys neatitinka Nuostatų 18 punkte nurodytų sąlygų, dėl kurių projektui negali būti skiriamas finansavimas.
37. ESFA balais vertina projektų atitiktį finansavimo prioritetams:
37.1. pareiškėjas yra skėtinės NVO narys – 1 balas; pareiškėjas nėra skėtinės NVO narys – 0 balų;
37.2. pareiškėjas yra paskelbęs 2023, 2024 ir (ar) 2025 m. išorinio audito audituotą metinį finansinių ataskaitų rinkinį su auditoriaus išvada – 1 balas; pareiškėjas nėra paskelbęs 2023, 2024 ir (ar) 2025 m. išorinio audito audituoto metinio finansinių ataskaitų rinkinio su auditoriaus išvada – 0 balų;
37.3. pareiškėjo buveinė yra Vidurio ir vakarų Lietuvos regione – 1 balas; pareiškėjo buveinė nėra Vidurio ir vakarų Lietuvos regione – 0 balų.
38. Paraiškų vertinimo kriterijai:
38.1. pareiškėjo ir partnerio (jei paraiška teikiama kartu su partneriu (-iais)) vykdomų veiklų, kuriomis teikiama nauda visuomenei ar jos daliai ir kurios skirtos vaikų, jaunimo ir (ar) vyresnio amžiaus žmonių, ir (ar) asmenų su negalia gerovei didinti, moterų ir vyrų lygioms galimybėms užtikrinti, žmogaus teisių apsaugai, šeimoms stiprinti, socialinei atskirčiai ir skurdui mažinti, švietimui, mokslui, kultūrai ir sportui skatinti, humanitarinei pagalbai teikti, sveikatos apsaugai, aplinkos apsaugai, pilietiniam ugdymui, visuomenės narių teisių apsaugai ir viešajam interesui užtikrinti, mastas ir nuoseklumas bei pareiškėjo ir partnerio (-ių) (jei paraiška teikiama kartu su partneriu (-iais)) siekiamo teigiamo socialinio poveikio visuomenei ar jos daliai aiškumas, pagrįstumas ir reikšmingumas;
38.2. projektu sprendžiamo (-ų) organizacijos iššūkio (-ių) aiškumas, pagrįstumas ir reikšmingumas;
38.3. numatyto projekto tikslo ir idėjos (aprašymo) aiškumas, atitiktis konkurso tikslui, tinkamumas iškeltam (-iems) iššūkiui (-iams) spręsti;
38.4. projekto veiklų įgyvendinimo plane numatytų veiklų nuoseklumas, pagrįstumas ir tinkamumas projekto tikslui, rezultatams ir planuojamam sukurti poveikiui pasiekti, siekiamų esminių rodiklių atitiktis pasirinktoms veikloms ir (ar) konkurso tikslui, aiškumas, konkretumas ir ambicingumas, taip pat partnerystės, jei paraiška teikiama kartu su partneriais, pagrįstumas (ar veiklų vykdymas kartu su partneriais yra tikslingas, atitinka pareiškėjo ir partnerių institucinio stiprinimo poreikius ir nėra deklaratyvus);
38.5. sąmatos tikslumas, aiškumas, atitiktis ir proporcingumas projekte numatytoms veikloms, sąmatoje numatytų išlaidų pagrįstumas, atitiktis rinkos kainoms ir sąsajos su planuojamomis vykdyti veiklomis (pvz., išlaidų apskaičiavimo pagrindimo stulpelyje nurodyta, su kuria veikla išlaidos susijusios), taip pat projekto masto proporcingumas organizacijos vykdomoms veikloms ir pajamoms;
38.6. projekto rezultatų ir siekiamo poveikio aiškumas, ambicingumas, (tikėtinas) tvarumas ir (tikėtinas) ilgalaikis poveikis instituciniam organizacijos stiprėjimui (t. y. tikimybė, kad bus prisidėta prie (kokybinės) organizacijos plėtros), pasirinktų projekto rezultato (projekto įgyvendinimo) rodiklių sąsajos su pasirinkta NVO institucinio stiprinimo kryptimi ir projekto tikslu, taip pat projekto rezultatų ir poveikio pareiškėjo instituciniam stiprėjimui vertinimo plano tinkamumas.
39.	Vertintojų darbas organizuojamas vadovaujantis ESFA direktoriaus patvirtintu Vertintojų darbo reglamentu. Vertintojų grupės paraiškai skirti balai (t. y. visų paraišką vertinusių vertintojų skirtų balų vidurkis) susumuojami su paraiškai skirtais balais už finansavimo prioritetus. Galima didžiausia paraiškai skirtinų balų suma – 103. Projektai, kurių paraiškos nesurinko 55 balų pagal vertintojų grupės vertinimus, nefinansuojami. Įvertinti projektai reitinguojami paraiškoms skirtų balų (gautų susumavus vertintojų grupės ir ESFA skirtus balus už finansavimo prioritetus) vidurkių mažėjimo tvarka.
40.	ESFA vertina pareiškėjų atitiktį finansavimo prioritetams (Nuostatų 16 ir 37 punktai) ir vertinimo balus skiria pagal pareiškėjų atitiktį kiekvienam finansavimo prioritetui atskirai.
41.	Įvertinusi pateiktų paraiškų atitiktį formaliesiems kriterijams, ESFA vertintojams pateikia vertintinų paraiškų ir pareiškėjų sąrašą (nurodomi pareiškėjų pavadinimai, jų juridinio asmens kodai, projektų pavadinimai). Vertintinas paraiškas ESFA paskirsto vertintojų grupėms.
42.	Jeigu yra aplinkybių, galinčių turėti įtakos paraiškos vertinimui, vertintojas turi apie tai informuoti ESFA iki paraiškos vertinimo pradžios ir nusišalinti nuo atitinkamos paraiškos vertinimo Aprašo 80 punkte nustatyta tvarka. Vertintojas gali būti nušalintas nuo atitinkamos paraiškos vertinimo Aprašo 81–82 punktuose nustatyta tvarka.

ANTRASIS SKIRSNIS
PARAIŠKŲ PRISTATYMAI VERTINTOJŲ GRUPEI

43.	Apie tai, kad paraiška atitinka formaliuosius kriterijus, ESFA informuoja pareiškėją, nurodydama, jog jis kviečiamas į vertintojų grupės posėdį pristatyti savo paraišką. Apie numatytą vertintojų grupės posėdį ESFA informuoja pareiškėją likus ne mažiau nei 8 darbo dienoms iki siūlomos posėdžio datos, nurodydama:
43.1.	siūlomą posėdžio laiką, datą ir vietą;
43.2.	paraiškos pristatymo struktūrą (pristatytinus klausimus ir laiko limitą).
44.	Pareiškėjas per 3 darbo dienas nuo pranešimo apie vertintojų grupės posėdį gavimo dienos informuoja ESFA apie galimybę dalyvauti posėdyje:
44.1. jei pareiškėjas atsisako dalyvauti posėdyje arba per šiame punkte nurodytą terminą neinformuoja, ar galės dalyvauti posėdyje siūlomu laiku, vertintojų grupė vertina tik pateiktos paraiškos turinį;
44.2.	jei pareiškėjas informuoja ESFA, kad negalės dalyvauti posėdyje siūlomu laiku, ESFA per 2 darbo dienas nuo informacijos, kad pareiškėjas negalės dalyvauti posėdyje siūlomu laiku, gavimo dienos pareiškėjui turi pasiūlyti mažiausiai 2 alternatyvius posėdžio laikus. Pareiškėjas per 3 darbo dienas nuo pranešimo apie 2 alternatyvius posėdžio laikus gavimo dienos informuoja ESFA apie galimybę dalyvauti posėdyje. Pareiškėjui informavus ESFA, kad jis negalės dalyvauti posėdyje 1 iš siūlomų laikų, arba neatsakius į pranešimą dėl alternatyvių posėdžio laikų, vertintojų grupė vertina tik pateiktos paraiškos turinį;
44.3.	jei pareiškėjui siūlomas posėdžio laikas ir data tinka, jis ESFA patvirtina, kad posėdyje dalyvaus, nurodydamas savo atstovo, kuris dalyvaus posėdyje ir pristatys paraišką, duomenis (vardą, pavardę, elektroninio pašto adresą bei telefono ryšio numerį).
45.	Jei pareiškėjo atstovas negali atvykti į vertintojų grupės posėdį sutartu laiku, apie tai jis turi informuoti ESFA iki posėdžio pradžios. Pareiškėjo atstovui informavus ESFA, kad jis negalės atvykti į posėdį, ESFA pareiškėjui turi pasiūlyti mažiausiai 2 alternatyvius posėdžio laikus. Pareiškėjas per 3 darbo dienas nuo pranešimo apie 2 alternatyvius posėdžio laikus gavimo dienos informuoja ESFA apie galimybę dalyvauti posėdyje. Pareiškėjui informavus ESFA, kad jis negalės dalyvauti posėdyje 1 iš siūlomų datų ir laikų, arba neatsakius į pranešimą dėl alternatyvių posėdžio datų ir laikų, vertintojų grupė vertina tik pateiktos paraiškos turinį.
46.	Vertintojų grupės posėdžių datos ir laikai bei paraiškas pristatančių pareiškėjų sąrašai (juridinių asmenų pavadinimai, kodai, projektų pavadinimai ir paraiškų kodai) ESFA ir Ministerijos interneto svetainėse viešai paskelbiami ne vėliau kaip likus 3 dienoms iki posėdžio ir prieinami iki sprendimo dėl projektų finansavimo priėmimo.
47.	Vertintojų grupės posėdyje, kuriame pareiškėjai pristato savo paraiškas, dalyvauja paraiškas pristatančių pareiškėjų atstovai, posėdžio metu pristatomų paraiškų vertintojų grupė, ESFA atstovas (-ai) bei posėdžio stebėtojai (kiti komisijos pakviesti arba iš anksto apie savo norą dalyvauti posėdyje informavę asmenys). Vertintojų grupės posėdyje norintys dalyvauti asmenys apie tai turi elektroniniu paštu NVOkonkursai@socmin.lt informuoti ESFA (nurodomas vardas, pavardė, atstovaujama organizacija (jei posėdyje dalyvauja NVO atstovas) ir kuriame (-iuose) posėdyje (‑žiuose) nori dalyvauti) ir atsiųsti pasirašytą konfidencialumo pasižadėjimą (Aprašo 5 priedas).
48.	Iki vertintojų grupės posėdžio, kuriame bus pristatoma paraiška, paraišką vertinanti vertintojų grupė turi susipažinti su ja.
49.	Vertintojų grupės posėdyje pareiškėjo atstovas pristato paraišką ir atsako į vertintojų grupės bei kitų posėdyje dalyvaujančių asmenų klausimus. Kiekvienos paraiškos pristatymas organizuojamas taip: 
49.1.	bendra vertintojų grupės susitikimo su pareiškėjo atstovu trukmė – iki 20 minučių;
49.2.	susitikimo pradžioje pareiškėjo atstovas pristato projekto idėją pagal Nuostatų 38 punkte nurodytus vertinimo kriterijus (pristatymo trukmė – iki 7 minučių): savo organizaciją (organizacijos tikslą, patirtį, vykdomas veiklas), projektu sprendžiamą organizacijai kylantį iššūkį, projekto tikslą ir idėją, esminius rodiklius ir numatytas projekto veiklas, siekiamus rezultato rodiklius ir poveikį pareiškėjo instituciniam stiprėjimui (įskaitant numatytus rezultato rodiklius ir projekto rezultatų bei poveikio pareiškėjo instituciniam stiprėjimui vertinimo planą), prašomo skirti finansavimo sumą;
49.3.	po pristatymo vertintojų grupė ir kiti posėdyje dalyvaujantys asmenys pareiškėjo atstovui gali užduoti klausimus (klausimams ir pareiškėjo atstovo atsakymams numatoma skirti iki 13 minučių). Klausimus pirmiausia užduoda vertintojų grupė. Vertintojų grupės vadovas, atsižvelgdamas į likusį posėdžio laiką, gali neleisti kitiems asmenims užduoti klausimų.
50.	Vertintojų grupės posėdžio eiga fiksuojama garso ir vaizdo įrašymo priemonėmis bei protokole, kurį pasirašo vertintojų grupės vadovas ir posėdžio sekretorius. Posėdžio įrašas perkeliamas į kompiuterinę laikmeną ir ištrinamas iš įrenginio, kuriuo buvo daromas. Prieš pradedant daryti įrašą, vertintojų grupės posėdyje dalyvaujantys asmenys apie tai informuojami žodžiu. Kompiuterinė laikmena su skaitmeniniu garso ir vaizdo įrašu pridedama prie protokolo ir saugoma Dokumentų saugojimo taisyklių, patvirtintų Lietuvos vyriausiojo archyvaro 2011 m. gruodžio 28 d. įsakymu Nr. V-157 „Dėl Dokumentų saugojimo taisyklių patvirtinimo“, nustatyta tvarka Vidaus administravimo dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V100 „Dėl Vidaus administravimo dokumentų saugojimo terminų rodyklės patvirtinimo“, nustatytais terminais.
51.	Pasibaigus vertintojų grupės posėdžiui, kuriame buvo pristatytos paraiškos, vertintojų grupė renkasi į vertinimo aptarimą. Vertinimo aptarime dalyvauja tik paraiškas vertinę vertintojų grupės nariai ir vertintojų grupės vadovo pakviesti asmenys. Vertinimo aptarime negali dalyvauti pareiškėjų atstovai. Vertinimo aptarime vertintojų grupės nariai aptaria vertinamas paraiškas pagal Nuostatų 38 punkte nurodytus vertinimo kriterijus.

TREČIASIS SKIRSNIS
VERTINTOJŲ GRUPĖS IR ESFA PARAIŠKŲ VERTINIMO PROCEDŪRA

52.	Kiekvienas vertintojų grupės narys ne vėliau nei per 3 darbo dienas nuo vertinimo aptarimo dienos užpildo vertintojų grupės nario paraiškos vertinimo anketą, kurioje nurodo:
52.1.	siūlomą sprendimą: skirti visą prašomą finansavimą (visoms veikloms); skirti dalinį finansavimą arba finansavimo neskirti;
52.2.	vertinimo pagrindimą pagal vertinimo kriterijus, nurodytus Nuostatų 38 punkte;
52.3.	paraiškai skiriamą vertinimo balą pagal Nuostatų 36 punkte pateiktą vertinimo balų skalę;
52.4.	siūlymus dėl skiriamos finansavimo sumos. Jeigu vertintojų grupės narys siūlo skirti ne visą pareiškėjo prašomą sumą, jis turi nurodyti, kuriai (-ioms) konkrečiai (-ioms) veiklai (‑oms) siūlo finansavimo neskirti ir (arba) skirti mažesnį finansavimą.
53.	Atsižvelgdamas į vertintojų grupės narių vertinimo anketose pateiktą informaciją bei vertinimo aptarimą, vertintojų grupės vadovas apibendrina visų 3 paraišką vertinusių vertintojų grupės narių vertinimus bei vertinimų pagrindimus ir užpildo apibendrintą paraiškos vertinimo anketą.
54.	Apibendrintoje paraiškos vertinimo anketoje nurodoma:
54.1.	siūlomas vertintojų grupės sprendimas: skirti visą prašomą finansavimą (visoms veikloms); skirti dalinį finansavimą arba finansavimo neskirti. Sprendimas siūlomas, atsižvelgiant į vertintojų grupės narių balsų daugumą (pvz., 2 nariams siūlant projektą finansuoti, o 1 – ne, projektą siūloma finansuoti);
54.2.	vertinimo pagrindimas pagal kiekvieną iš vertinimo kriterijų, nurodytų Nuostatų 38 punkte, apibendrinus paraiškas vertinusių vertintojų grupės narių vertinimo anketose bei vertinimo aptarime išsakytus argumentus;
54.3.	paraiškai skiriamas vertinimo balas (paraišką vertinusių vertintojų grupės narių skirtų vertinimo balų vidurkis);
54.4.	projektui siūloma skirti finansavimo suma, atsižvelgiant į vertintojų grupės narių siūlymus. Jeigu pareiškėjo prašomą projektui įgyvendinti sumą siūloma mažinti, turi būti išsamiai pagrįstos tokio siūlymo priežastys, nurodant, kuriai (-ioms) konkrečiai (-ioms) veiklai (‑oms) siūloma finansavimo neskirti ir (arba) skirti mažesnį finansavimą.
55.	Vertintojų grupės vadovo užpildyta apibendrinta paraiškos vertinimo anketa elektroniniu paštu turi būti suderinta su kitais paraišką vertinusiais vertintojų grupės nariais. Vertintojų grupės vadovas užpildytą apibendrintą paraiškos vertinimo anketą pateikia kitiems 2 paraišką vertinusiems vertintojų grupės nariams ne vėliau nei per 5 darbo dienas nuo visų paraišką vertinusių vertintojų grupės narių užpildytų vertintojų grupės narių vertinimo anketų gavimo dienos. Vertintojų grupės nariai pastabas ir pasiūlymus dėl apibendrintos paraiškos vertinimo anketos pateikia ne vėliau nei per 2 darbo dienas nuo jos gavimo dienos. Iki šio termino vertintojų grupės nariui nepateikus pastabų, laikoma, kad jis apibendrintai paraiškos vertinimo anketai pritaria. Apibendrinta paraiškos vertinimo anketa laikoma suderinta ir patvirtinta, jeigu jai pritaria bent 2 paraišką vertinę vertintojų grupės nariai. Vertintojų grupės vadovas turi įvertinti vertintojų grupės narių pastabas dėl apibendrintos paraiškos vertinimo anketos (jei tokių yra) ir užbaigti vertinimo procedūrą informacinėje sistemoje per 2 darbo dienas nuo apibendrintos paraiškos vertinimo anketos pateikimo kitiems 2 paraišką vertinusiems vertintojų grupės nariams dienos.
56.	ESFA gali paraišką paskirti įvertinti 2 papildomiems vertintojams, jei:
56.1.	paraišką vertinę vertintojų grupės nariai nesutaria dėl apibendrintos paraiškos vertinimo anketos ir nepatvirtina jos per 2 darbo dienas nuo užpildytos anketos pateikimo vertintojų grupės nariams dienos;
56.2.	tvirtindama bendrą paraiškų vertinimų suvestinę, komisija nepritaria paraišką vertinusių vertintojų grupės narių skirtų balų vidurkiui ir (ar) siūlomų skirti valstybės biudžeto lėšų vidurkiui.
57.	Jeigu Nuostatų 56 punkte nurodytais atvejais paraiškai įvertinti paskiriami 2 papildomi vertintojai, jie susipažįsta su paraiška ir peržiūri posėdžio, kuriame ji buvo pristatyta, vaizdo ir garso įrašą (išskyrus Nuostatų 44.1–44.2 papunkčiuose ir 45 punkte nurodytus atvejus, kai vertinamas tik pateiktų paraiškų turinys). Papildomi vertintojai užpildo vertintojų grupės narių vertinimo anketas Nuostatų 54 punkte nustatyta tvarka.
58.	Nuostatų 56 punkte nustatytais atvejais paraišką paskyrus įvertinti 2 papildomiems vertintojams, ESFA, susipažinusi su visų 5 paraišką vertinusių vertintojų vertinimo anketomis, identifikuoja 3 vertintojus, kurių paraiškai skirtas vertinimo balas yra panašiausias, ir sudaro naują vertintojų grupę. Naujai sudarytos vertintojų grupės vadovu paskiriamas vertintojas, kurio paraiškai skirtas balas, lyginant su kitų 2 vertintojų skirtais balais, yra tarpinis. Sudarytos naujos paraišką vertinančios vertintojų grupės vadovas turi parengti apibendrintą paraiškos vertinimo anketą, kuri su kitais vertintojų grupės nariais derinama Nuostatų 55 punkte nustatyta tvarka.
59.	1 paraiškos atitiktį finansavimo prioritetams vertina 1 ESFA atstovas. ESFA gali paraišką paskirti vertinti vertintojų grupei, vertinusiai tą pačią paraišką, jei komisija nepritaria ESFA skirtiems balams už finansavimo prioritetus.
60.	Paraiška turi būti įvertinta per laikotarpį, ne ilgesnį kaip 20 darbo dienų, pradedant skaičiuoti nuo posėdžio, kuriame dalyvavo vertintojų grupė ir pareiškėjas, arba nuo pareiškėjo atsisakymo dalyvauti posėdyje, arba nuo pareiškėjo informavimo, kad jis negalės dalyvauti posėdyje, arba nuo pareiškėjo neatvykimo (neinformavus apie neatvykimą) į posėdį dienos (Nuostatų 44.1–44.2 papunkčiuose ir 45 punkte nurodytais atvejais, kai vertinamas tik pateiktų paraiškų turinys, pradedama skaičiuoti nuo posėdžio, kuriame dalyvavo vertintojų grupė, dienos) iki ESFA parengtos vertintojų grupės ir ESFA paraiškų vertinimų suvestinės pateikimo komisijai dienos. Komisijos pirmininkas, atsižvelgdamas į gautų paraiškų skaičių ir apimtį, jų vertinimo terminą gali pratęsti ne ilgiau kaip 10 darbo dienų. 

X SKYRIUS
SPRENDIMO DĖL FINANSAVIMO SKYRIMO PRIĖMIMAS

61.	ESFA, įvertinusi pareiškėjų atitiktį finansavimo prioritetams ir gavusi vertintojų grupių vertinimus pagal Nuostatų 38 punkte nurodytus vertinimo kriterijus bei vertintojų grupių pasiūlymus dėl projektų finansavimo, juos apibendrina, parengia paraiškų vertinimų suvestinę, kurioje nurodo vertintojų grupių paraiškoms skirtus balus, ESFA paraiškoms skirtus balus už atitiktį finansavimo prioritetams, paraiškoms skirtų balų vidurkius (gautus susumavus vertintojų grupių ir ESFA vertinimus) bei vertintojų grupių siūlomų skirti valstybės biudžeto lėšų sumas, ir ją pateikia komisijai. Kartu su paraiškų vertinimų suvestine ESFA komisijos nariams pateikia informaciją apie galimybę informacinėje sistemoje susipažinti su paraiškomis.
62.	Posėdžio metu komisija, atsižvelgusi į vertintojų grupių ir ESFA vertinimus, vertintojų grupių išvadas bei pasiūlymus dėl projektų finansavimo ir įvertinusi ESFA paraiškų vertinimų suvestinėje pateiktus duomenis bei kitą su paraiškomis, jų vertinimu susijusią informaciją, pritaria arba nepritaria vertintojų grupių ir (ar) ESFA paraiškoms skirtų balų vidurkiams ir vertintojų grupių siūlomų skirti valstybės biudžeto lėšų projektams įgyvendinti sumoms, priima protokolinį sprendimą ir pateikia Ministerijos kancleriui pasiūlymus dėl valstybės biudžeto lėšų skyrimo. 
63. Jei komisija nepritaria ESFA už atitiktį finansavimo prioritetams skirtiems balams, ESFA paraišką perduoda vertinti ją vertinusiai vertintojų grupei, kuri įvertina pareiškėjo atitiktį finansavimo prioritetams. ESFA apibendrina vertintojų grupės pasiūlymą dėl papildomų balų skyrimo, parengia paraiškos vertinimų suvestinę, nurodydama vertintojų grupės narių už atitiktį finansavimo prioritetams skirtus balus (vietoj ESFA skirtų balų), ir ją pateikia komisijai. Komisija, įvertinusi paraiškos vertinimų suvestinę, parengtą vertintojų grupei atlikus vertinimą, pritaria arba nepritaria skirtų balų vidurkiui. Šiame punkte nurodytu atveju komisijai nepritarus skirtų balų vidurkiui, laikoma, kad balai už atitiktį finansavimo prioritetams neskiriami.
64. Jei, atlikus paraiškų vertinimą, kelių pareiškėjų paraiškoms skirtų balų vidurkis sutampa ir konkursui vykdyti numatytų valstybės biudžeto lėšų neužtenka, komisija gali siūlyti finansuoti tuos projektus, kurių paraiškos surinko daugiau vertintojų grupės skirtų balų. Jei kelių pareiškėjų paraiškoms vertintojų grupių skirtų balų vidurkis taip pat sutampa, komisija gali siūlyti finansuoti tuos projektus, kurių paraiškos buvo pateiktos anksčiau.
65. Projektai, kuriems neužteko konkursui vykdyti numatytų valstybės biudžeto lėšų, įtraukiami į rezervinių projektų sąrašą, pateikiant Aprašo 35 punkte nurodytą informaciją. Finansuojamų projektų pareiškėjams nesudarius Sutarties per Aprašo 90 punkte nurodytą terminą, atsisakius dalies valstybės biudžeto lėšų ar toliau įgyvendinti finansuojamą projektą, nutraukus sudarytą Sutartį, Nuostatų 66 punkte numatytu atveju per nustatytą terminą nepatikslinus sąmatos ir (ar) priemonių ir (ar) veiklų plano ir grąžinus nepanaudotas valstybės biudžeto lėšas, taip pat likus nepanaudotų konkursui vykdyti numatytų valstybės biudžetų lėšų, konkursui vykdyti numatytos valstybės biudžeto lėšos eilės tvarka gali būti skirtos projektams, esantiems rezervinių projektų sąraše. Prieš siūlydami skirti finansavimą rezervinių projektų sąraše esantiems projektams, komisijos nariai iš naujo įvertina, ar per laikotarpį, praėjusį nuo pirminio paraiškų vertinimo, neatsirado naujų su Nuostatų 19 punkte nurodytomis sąlygomis susijusių aplinkybių, dėl kurių projektui ar pareiškėjui negali būti skiriamas finansavimas. Jei tokių aplinkybių atsirado, komisija teikia Ministerijos kancleriui pagrįstą siūlymą perkelti projektą iš rezervinių į atmestinų projektų sąrašą, pateikdama Aprašo 59.4 papunktyje nurodytą informaciją.
66.	Jei pareiškėjui siūloma skirti dalį paraiškoje prašomos valstybės biudžeto lėšų sumos, ESFA apie tai informuoja pareiškėją per 3 darbo dienas nuo komisijos sprendimo priėmimo dienos. Pareiškėjai paraiškas patikslina per 3 darbo dienas Aprašo 50 ir 52 punktuose nustatyta tvarka.
67.	ESFA, iš pareiškėjo gavusi patvirtinimą, kad jis sutinka su komisijos siūloma skirti valstybės biudžeto lėšų suma ir kad komisijos siūlomas priimti sprendimas skirti dalį paraiškoje prašomų lėšų neturės neigiamos įtakos įgyvendinant Nuostatuose bei paraiškoje numatytus tikslus, taip pat pareiškėjo patikslintas sąmatas ir (ar) priemonių ir (ar) veiklų planus, ne vėliau kaip kitą darbo dieną nuo šių dokumentų gavimo dienos juos perduoda įvertinti paraišką vertinusiai vertintojų grupei. Vertintojų grupė įvertina patikslintas sąmatas ir (ar) priemonių ir (ar) veiklų planus: kiekvienas vertintojų grupės narys pritaria arba nepritaria patikslinimams. Bendras vertintojų grupės sprendimas priimamas balsų dauguma. Jei finansavimas skiriamas rezervinių projektų sąraše esančiam projektui, patikslintas sąmatas ir (ar) priemonių ir (ar) veiklų planus įvertina ESFA.
68.	ESFA parengia vertintojų grupių atliktų patikslintų sąmatų ir (ar) priemonių ir (ar) veiklų planų vertinimų suvestinę ir ją perduoda komisijai per 3 darbo dienas nuo patikslintų sąmatų ir (ar) priemonių ir (ar) veiklų planų gavimo dienos. Ją gavusi, komisija posėdyje svarsto patikslintų sąmatų ir (ar) priemonių ir (ar) veiklų planų vertinimus, jiems pritaria arba nepritaria ir teikia Ministerijos kancleriui protokolinį pasiūlymą dėl projektų finansavimo.
69.	Ministerijos kancleris sprendimą priima Aprašo 58–59 punktuose nustatyta tvarka.
70.	Pareiškėjai informuojami ir informacija apie pateiktas paraiškas bei konkurso rezultatus viešai skelbiama Aprašo 63–65 punktuose nustatyta tvarka.

XI SKYRIUS
KOMISIJOS DARBO ORGANIZAVIMAS, SUTARTIES SUDARYMAS, KEITIMAS IR NUTRAUKIMAS

71.	Komisijos darbas organizuojamas Aprašo VII skyriuje nustatyta tvarka.
72.	Sutartis sudaroma, keičiama ir nutraukiama Aprašo VIII skyriuje nustatyta tvarka.

XII SKYRIUS
PROJEKTŲ VYKDYMAS IR STEBĖSENA

73.	Projektai vykdomi ir jų stebėsena atliekama Aprašo IX skyriuje nustatyta tvarka.
74.	Projektų vykdytojai, kiekvienam ketvirčiui pasibaigus, iki kito ketvirčio pirmo mėnesio 5 d. ESFA informacinės sistemos priemonėmis pateikia atitinkamai ketvirčio ir metų projektų finansines ataskaitas pagal informacinėje sistemoje pateiktas formas, taip pat, pirmajam ataskaitinių metų pusmečiui pasibaigus, iki einamųjų metų liepos 5 d., o pasibaigus kalendoriniams metams – iki kitų kalendorinių metų sausio 5 d. pateikia pusmečio ir metų projektų veiklų įvykdymo ataskaitas pagal informacinėje sistemoje pateiktas formas. Teikiamos šios ataskaitos:
74.1.	sąmatos vykdymo ir sąnaudų ketvirtinė ataskaita, informaciją nurodant euro cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto įgyvendinimo laikotarpį);
74.2.	sąmatos vykdymo ataskaita, informaciją nurodant euro cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto įgyvendinimo laikotarpį).
74.3.	finansinės apskaitos dokumentų suvestinė, kurioje turi būti nurodyta valstybės biudžeto lėšų gavėjo pavadinimas, apskaitos dokumento (sąskaitos faktūros, Sutarties, žiniaraščio ir kt.) data ir numeris, ūkinės operacijos turinys ir suma, informaciją nurodant euro cento tikslumu (teikiama po kiekvieno ataskaitinio ketvirčio ir už visą projekto įgyvendinimo laikotarpį):
74.3.1. projekto administravimo išlaidų eilutėje nurodant tik atitinkamą ketvirtį faktiškai patirtas projekto administravimo išlaidas, jų nedetalizuojant;
74.3.2. projekto veiklų vykdymo išlaidų eilutėje nurodant patirtas konkrečias su veiklų vykdymu susijusiais išlaidas, kurios buvo numatytos projekto sąmatoje.
74.4.	veiklų įvykdymo ataskaita (pasibaigus ataskaitiniams kalendoriniams metams, iki kitų kalendorinių metų sausio 5 d. – už visą projekto įgyvendinimo laikotarpį), kurioje turi būti nurodyta informacija apie įvykdytas projekto veiklas (pateikiama remiantis su paraiška pateiktu projekto veiklų vykdymo planu tik teikiant metų projekto veiklų įvykdymo ataskaitą, t. y. pasibaigus ataskaitiniams kalendoriniams metams – už visą projekto įgyvendinimo laikotarpį) pagal projekto tikslus bei informacija apie projekto paraiškoje pasirinktų esminių rodiklių pasiekimą;
74.5.	pasiektų projekto rezultatų vertinimo ataskaita (metams pasibaigus, iki kitų kalendorinių metų sausio 5 d. pateikiama ESFA), kurioje nurodyti planuoti ir pasiekti projekto rezultatų rodikliai, aprašytos rodiklių nepasiekimo, jei jie (kol kas) nebuvo pasiekti, priežastys.
75. Jei projekto vykdytojas netinkamai įgyvendina projektą ar nevykdo projekto veiklų, išskyrus atvejus, kai projekto veiklos negali būti vykdomos dėl ne nuo projekto vykdytojo priklausančių aplinkybių, nesilaiko nustatytų esminių rodiklių ir (ar) jų nepasiekia, išskyrus atvejus, kai esminiai rodikliai nepasiekiami dėl ne nuo projekto vykdytojo priklausančių aplinkybių, Aprašo 106–109 punktuose nustatyta tvarka gali būt taikomos šios sankcijos:
75.1. nepasiekęs dalies Sutartyje nurodytų esminių rodiklių, projekto vykdytojas privalo į Sutartyje nurodytą ESFA banko sąskaitą grąžinti projektui įgyvendinti skirtų ir pervestų valstybės biudžeto lėšų dalį, proporcingą nepasiektų rodiklių daliai nuo bendro Sutartyje nustatytų esminių rodiklių skaičiaus;
75.2. nepasiekęs visų Sutartyje nurodytų esminių rodiklių, projekto vykdytojas privalo į Sutartyje nurodytą ESFA banko sąskaitą grąžinti 100 (šimtą) procentų jam projektui įgyvendinti skirtų ir pervestų valstybės biudžeto lėšų.

XIII SKYRIUS
TĘSTINIS B PROJEKTŲ FINANSAVIMAS

76.	Tinkamai įgyvendinus B projektą 2027 m. ir projekto vykdytojui iki prašymo pratęsti projekto finansavimą 2028 metams pateikimo dienos pasiekus ne mažiau, nei suplanuota 2027 m., projekto įgyvendinimo rodiklių, nepažeidžiant Nuostatų bei Sutarties reikalavimų, jo finansavimas gali būti pratęstas 2028 m., bet ne ilgiau kaip iki 2028 m. gruodžio 31 d. tomis pačiomis Nuostatuose, Aprašo X skyriuje ir Sutartyje nustatytomis sąlygomis.
77. Pratęsus projekto finansavimą, išlaidos laikomos tinkamomis finansuoti, jei jos patirtos ir apmokėtos nuo 2028 m. sausio 1 d. iki pratęsus projekto finansavimą sudarytoje Sutartyje numatytos projekto įgyvendinimo galutinės datos, tačiau ne vėliau kaip iki 2028 m. gruodžio 31 d. Jei Sutartis 2028 m. nesudaroma arba nutraukiama, išlaidos, projekto vykdytojo patirtos ar apmokėtos vykdant projekto veiklas 2028 m., nekompensuojamos.
78. Prašydamas pratęsti valstybės biudžeto lėšų skyrimą B projektui įgyvendinti, šio projekto vykdytojas iki 2027 m. lapkričio 3 d. ESFA per informacinę sistemą pateikia Aprašo 114 punkte nurodytus dokumentus.

XIV SKYRIUS
BAIGIAMOSIOS NUOSTATOS

79.	Ministerija ir ESFA turi teisę tikrinti ir vertinti, ar pareiškėjai, projektų vykdytojai ir (ar) partneriai valstybės biudžeto lėšas panaudojo tinkamai.
80.	Ministerijos, ESFA veiksmai ir neveikimas, komisijos sprendimai, ESFA sprendimai, Ministerijos kanclerio sprendimai gali būti skundžiami Viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo ir Lietuvos Respublikos administracinių bylų teisenos įstatymo nustatyta tvarka.
81.	Ministerija ir ESFA neprisiima atsakomybės, jei dėl paraiškoje ir (arba) Sutartyje nurodytų klaidingų kontaktinių duomenų (korespondencijos adreso, telefono ryšio numerio, elektroninio pašto adreso) pareiškėjo, projekto vykdytojo nepasiekia laiškai arba su jais negalima susisiekti kitu būdu.
82.	Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu), Nuostatais ir kitais teisės aktais, reglamentuojančiais asmens duomenų tvarkymą ir apsaugą.
83.	Asmens duomenų tvarkymo tikslas – užtikrinti konkurso organizavimą, paraiškų atranką ir administravimą, projektų vykdymą ir stebėseną, valstybės biudžeto lėšų apskaitą ir atskaitomybę. 
84.	Dokumentai saugomi Lietuvos Respublikos dokumentų ir archyvų įstatymo nustatyta tvarka.
85.	Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.
_________________

Nevyriausybinių organizacijų institucinio stiprinimo projektų atrankos 2026 metų konkurso organizavimo nuostatų 
priedas

PROJEKTU SIEKIAMŲ REZULTATŲ RODIKLIŲ PAVYZDŽIAI

	Uždavinys
	Projektu siekiamų rezultatų rodiklių pavyzdžiai (paraiškoje nurodomos pasirinktų projektu siekiamų rezultatų rodiklių reikšmės paraiškos teikimo metu ir rodiklių reikšmės, kurias pareiškėjas planuoja pasiekti iki 2027 m. gruodžio 31 d., o jei įgyvendinamas B projektas, – ir iki 2028 m. gruodžio 31 d.)

	Didinti nevyriausybinės organizacijos (toliau – NVO) finansinį tvarumą ir (ar) skaidrumą
	- organizacijos pajamų paaugimas (procentais) per metus;
- organizacijai 1,2 proc. gyventojų pajamų mokesčio skiriančių asmenų skaičiaus padidėjimas per metus;
- pardavimo pajamų sumos padidėjimas per metus ir (ar) pardavimo pajamų sudaromos organizacijos metinių pajamų dalies padidėjimas per metus;
- iš projektinio finansavimo gautų pajamų sudaromos organizacijos metinių pajamų dalies sumažėjimas per metus;
- organizacijos pajamų šaltinių skaičiaus padidėjimas;
- tarptautinio finansavimo padidėjimas per metus.

	Skatinti NVO teikiamų viešųjų ir (ar) socialinio verslo paslaugų plėtrą (įskaitant paslaugų kokybės gerinimą)
	- paslaugų gavėjų, kurie teigia, kad yra patenkinti ar labai patenkinti gautomis organizacijos paslaugomis, dalies padidėjimas;
- organizacijos teikiamų (naujų) paslaugų skaičiaus padidėjimas;
- organizacijos teikiamų paslaugų gavėjų skaičiaus padidėjimas;
- teritorijų, kuriose teikiamos organizacijos paslaugos, skaičiaus padidėjimas;
- organizacijos teikiamų akredituotų paslaugų skaičiaus padidėjimas;
- paslaugų teikimo išteklių panaudojimo efektyvumas, apskaičiuojamas pagal išteklius vienai paslaugai;
- paslaugų gavėjų pasitenkinimo rodiklis, apimantis paslaugos laukimo laiką, aptarnavimo greitį, bendrą klientų aptarnavimo patirtį.

	Vykdyti strateginę NVO plėtrą
	- organizacijos darbuotojų skaičiaus padidėjimas per metus;
- teritorijų, kuriose organizacija vykdo veiklą ar teikia paslaugas, plėtra;
- naujų organizacijų (įskaitant viešojo sektoriaus, verslo subjektus), su kuriomis organizacija vykdo nuoseklias bendradarbiavimo veiklas, skaičiaus padidėjimas;
- įsteigtų naujų organizacijos padalinių (skyrių) skaičius;
- organizacijos žinomumo visuomenėje ir (ar) tarp tikslinės grupės atstovų padidėjimas per metus;
- parengtų ir patvirtintų organizacijos socialinio ir (ar) aplinkosauginio poveikio matavimo metodikų skaičius per metus;
- sukurtų ir (ar) įdiegtų organizacijos socialinio ir (ar) aplinkosauginio poveikio matavimo sistemų skaičius per metus;
- organizacijos veiklų, kurių socialinis ir (ar) aplinkosauginis poveikis matuojamas pagal nustatytus rodiklius, dalies padidėjimas per metus;
- organizacijos teigiamo įvaizdžio visuomenėje ir (ar) tarp tikslinės grupės atstovų pagerinimas per metus.

	Vykdyti kokybiškos savanoriškos veiklos plėtrą
	- naujų savanorių, kurie prisijungė prie organizacijos veiklos, skaičius;
- paslaugų gavėjų, kurie teigia, kad yra patenkinti ar labai patenkinti savanoriška veikla, dalies padidėjimas;
- ilgalaikių savanorių skaičiaus padidėjimas;
- tikslinės grupės atstovų, teigiamai vertinančių savanoriškos veiklos kokybę, dalies padidėjimas;
- bendradarbiavimo tinklo savanoriškos veiklos srityje narių skaičiaus padidėjimas;
- teritorijų, kuriose organizacija vykdo savanorišką veiklą, plėtra.

	Didinti NVO darbo efektyvumą
	-	- sumažėjusi 1 paslaugos gavėjo aptarnavimo savikaina, išlaikant ar net pagerinant paslaugos kokybę; 
-	- sutaupytas darbo laikas (valandomis) per metus, įgyvendinus vidaus veiklos tobulinimo priemones (pvz., naujus darbo organizavimo tvarkos aprašus, šablonus, informacinių technologijų sprendimus);
-	- sumažėjusi administracinės veiklos vykdymo laiko dalis bendrame NVO darbo laike, todėl daugiau dėmesio galima skirti tikslinėms veikloms; 
-	- pagerėjęs vidinis darbuotojų ir (ar) savanorių produktyvumo įsivertinimas (apklausų duomenimis, pvz., kiek žmonių jaučia, kad jų darbas teikia daugiau vertės);
-	- padidėjęs suinteresuotų šalių (partnerių, paslaugų gavėjų) pasitikėjimas organizacijos valdymo kokybe (pagal apklausą ar kitu būdu suteiktą grįžtamąjį ryšį) ir pan.

	Stiprinti NVO pasiregimą veikti krizinių situacijų ir (ar) mobilizacijos atveju
	- parengtų ir patvirtintų organizacijos veikimo krizinėse situacijose planų skaičiaus padidėjimas;
- darbuotojų ir savanorių, apmokytų veikti krizinėse situacijose (pvz., pirmoji pagalba, evakuacija, komunikacija), skaičiaus padidėjimas;
- vidinių resursų, skirtų krizėms valdyti, apimties ar vertės padidėjimas; 
- formalizuotų bendradarbiavimo krizinėse situacijose sutarčių su viešojo sektoriaus subjektais, kitomis NVO skaičiaus padidėjimas;
- savivaldybės ir (ar) nacionalinių civilinės saugos, mobilizacijos ar pasirengimo krizėms mokymų, kuriuose dalyvauta, skaičiaus padidėjimas per metus;
- laiko, per kurį organizacija gali mobilizuoti nustatytą skaičių žmonių ar resursų, sumažėjimas (valandomis ar dienomis);
- partnerių, su kuriais organizacija koordinuoja veiksmus ekstremalių situacijų atvejais, skaičiaus padidėjimas.


_________________

